रेल मंत्रालय
भारतीय रेलवे 21 मार्च, 2023 को भारत गौरव रेलगाड़ी का पूर्वोत्तर में शुभारंभ करेगा
यह बहुप्रतीक्षित ट्रेन टूर डीलक्स पर्यटक रेलगाड़ी 15 दिनों के भ्रमण के लिए नॉर्थ ईस्ट सर्किट पर चलाई जाएगी
विशेष दौरा असम, अरुणाचल प्रदेश, नागालैंड, त्रिपुरा और मेघालय को कवर करते हुए भारत के उत्तर पूर्व क्षेत्र की यात्रा का अवसर प्रदान करता है।
यह बहुप्रतीक्षित रेलगाड़ी "नॉर्थ ईस्ट डिस्कवरी: बियॉन्ड गुवाहाटी" 21 मार्च, 2023 को दिल्ली सफदरजंग रेलवे स्टेशन से 14 रातों/15 दिनों के सफर पर जाने के लिए प्रस्थान करने हेतु तैयार है।
पहली और दूसरी श्रेणी वाली अत्याधुनिक वातानुकूलित डीलक्स एसी पर्यटक रेलगाड़ी कुल 156 पर्यटकों को भ्रमण पर ले जाएगी
पूर्वोत्तर की इस यात्रा में शामिल किए गए स्थानों में असम के गुवाहाटी, शिवसागर, जोरहाट एवं काजीरंगा, त्रिपुरा में उनाकोटी, अगरतला व उदयपुर, नागालैंड के दीमापुर और कोहिमा तथा मेघालय में शिलांग और चेरापूंजी हैं।
पर्यटक इस टूरिस्ट रेलगाड़ी में दिल्ली, गाजियाबाद, अलीगढ़, टूंडला, इटावा, कानपुर, लखनऊ और वाराणसी रेलवे स्टेशन से भी चढ़ या उतर सकते हैं।
आईआरसीटीसी ने ग्राहकों को ईएमआई के माध्यम से भुगतान का विकल्प प्रदान करने के लिए पेटीएम और रेजरपे पेमेंट गेटवे के साथ भी करार किया है
भारतीय रेलवे ने भारत गौरव डीलक्स एसी पर्यटक रेलगाड़ी द्वारा भारत के उत्तर पूर्वी राज्यों की यात्रा को कवर करने के लिए विशेष रूप से डिज़ाइन किए गए भ्रमण कार्यक्रम "नॉर्थ ईस्ट डिस्कवरी: बियॉन्ड गुवाहाटी" को संचालित करने का निर्णय लिया है। ट्रेन का सफर 21 मार्च, 2023 को दिल्ली के सफदरजंग रेलवे स्टेशन से शुरू होगा और यह यात्रा के अगले 15 दिनों में असम के गुवाहाटी, शिवसागर, जोरहाट एवं काजीरंगा, त्रिपुरा में उनाकोटी, अगरतला व उदयपुर, नागालैंड के दीमापुर और कोहिमा तथा मेघालय में शिलांग व चेरापूंजी को कवर करेगा।
14 रातों और 15 दिनों तक चलने वाली इस रेलगाड़ी का पहला पड़ाव गुवाहाटी होगा, जहां पर पर्यटक कामाख्या मंदिर और उसके बाद उमानंद मंदिर तथा ब्रह्मपुत्र पर एक सनसेट क्रूज का दौरा करेंगे। यह ट्रेन नाहरलागुन रेलवे स्टेशन के लिए रात भर की यात्रा पर रवाना होगी जो अरुणाचल प्रदेश की राजधानी ईटानगर में अगले गंतव्य से 30 किलोमीटर दूर है। इसके बाद अगला शहर शिवसागर होगा, जो असम के पूर्वी भाग में अहोम साम्राज्य की पुरानी राजधानी रहा है। शिवसागर, शिवडोल में प्रसिद्ध शिव मंदिर अन्य विरासत स्थलों के अलावा यात्रा कार्यक्रम का एक अहम हिस्सा है। इसके अलावा जोरहाट में चाय के बागान तथा काजीरंगा में रात भर ठहरने के बाद पर्यटकों द्वारा काजीरंगा राष्ट्रीय उद्यान में सुबह की जंगल सफारी का अनुभव किया जाएगा।
इसके बाद डीलक्स एसी पर्यटक रेलगाड़ी फुरकटिंग रेलवे स्टेशन से त्रिपुरा राज्य के लिए रवाना होगी, जहां प्रसिद्ध उज्जयंत पैलेस सहित उनाकोटी और अगरतला के जाने-माने विरासत स्थलों का भ्रमण किया जाएगा। अगले दिन के यात्रा कार्यक्रम में उदयपुर के नीरमहल पैलेस और त्रिपुरा सुंदरी मंदिर को शामिल किया जाएगा। ट्रेन त्रिपुरा का सफर पूरा करने के बाद नागालैंड राज्य का दौरा करने के लिए दीमापुर निकल जाएगी। बदरपुर स्टेशन से लुमडिंग जंक्शन के बीच की सुंदर रेल यात्रा को पर्यटक सुबह अपनी सीट से देख सकते हैं। दीमापुर स्टेशन से पर्यटकों को नागा जीवन शैली का अनुभव कराने के लिए खोनोमा गांव के दौरे सहित स्थानीय स्थलों पर पहुंचाने के लिए बसों द्वारा कोहिमा ले जाया जाएगा। टूरिस्ट ट्रेन का अगला पड़ाव गुवाहाटी होगा और पर्यटकों को सड़क मार्ग से मेघालय की राजधानी शिलांग ले जाया जाएगा, जहां रास्ते में शानदार उमियम झील पर एक पिट स्टॉप होगा। अगले दिन की शुरुआत पूर्वी खासी हिल्स में बसे चेरापूंजी के भ्रमण से होगी। शिलॉन्ग पीक, एलिफेंट फॉल्स, नवखलिकाई फॉल्स और मावसई गुफाएं दिन के समय घूमने वाले प्रमुख दर्शनीय स्थलों का हिस्सा हैं। चेरापूंजी से पर्यटक वापस गुवाहाटी स्टेशन पहुंच जाएंगे ताकि दिल्ली की वापसी के लिए ट्रेन में सवार हो सकें। इस पूरे भ्रमण में मेहमान रेलगाड़ी से करीब 5800 किलोमीटर का सफर तय करेंगे।
आधुनिक डीलक्स एसी पर्यटक रेलगाड़ी में भोजन करने कर लिए दो बढ़िया रेस्तरां, एक आधुनिक रसोईघर, कोचों में शॉवर क्यूबिकल्स, सेंसर आधारित वॉशरूम फ़ंक्शंस, फुट मसाजर और एक मिनी लाइब्रेरी सहित कई बेहतरीन सुविधाएं उपलब्ध हैं। पूरी तरह से वातानुकूलित रेलगाड़ी दो प्रकार की आवासीय सुविधा एसी I और एसी II प्रदान करती है। रेलगाड़ी में सीसीटीवी कैमरे, इलेक्ट्रॉनिक तिजोरियां और प्रत्येक कोच के लिए नियुक्त विशेष सुरक्षा कर्मी जैसी सुरक्षा सुविधाओं को बढ़ाया गया है।
भारत गौरव पर्यटक रेलगाड़ी का शुभारंभ घरेलू पर्यटन को बढ़ावा देने के लिए भारत सरकार की पहल "एक भारत श्रेष्ठ भारत" और "देखो अपना देश" के अनुरूप है। यह सफर एसी 2 टियर में प्रति व्यक्ति 1,06,990/- रुपये, एसी 1  के लिए 1,31,990/- रुपये और प्रति व्यक्ति एसी 1  के लिए 1,49,290/- रुपये से शुरू होने वाली मूल्य सीमा पर आईआरसीटीसी टूरिस्ट ट्रेन 15 दिनों का संपूर्ण समावेशी टूर पैकेज होगा। रेलगाड़ी के किराये में संबंधित श्रेणी में ट्रेन यात्रा, एसी होटलों में रात का ठहराव, सभी तरह के भोजन , बसों में सभी यात्रा स्थानांतरण और दर्शनीय स्थल, यात्रा बीमा और गाइड की सेवाएं शामिल होंगी। यात्रा के दौरान सभी आवश्यक स्वास्थ्य संबंधी एहतियाती उपायों का ध्यान रखा जाएगा और आईआरसीटीसी मेहमानों को एक सुरक्षित एवं स्मरणीय अनुभव प्रदान करने का प्रयास करेगी।
वर्तमान कोविड 19 परिदृश्य में बीमारी से बचाव के उपायों को सुनिश्चित करने के उद्देश्य से 18 वर्ष या उससे अधिक आयु के मेहमानों के लिए पूर्ण टीकाकरण  होना अनिवार्य है। इसके अलावा, आईआरसीटीसी सभी पर्यटकों को एक सुरक्षा किट भी प्रदान करेगा, जिसमें फेस मास्क, हाथ के दस्ताने और सैनिटाइज़र शामिल होंगे। सभी पर्यटकों और कर्मचारियों के तापमान की नियमित जांच, हॉल्ट स्टेशनों पर बार-बार ट्रेन की सफाई और अन्य सावधानियों को भी अपनाया गया है। कर्मचारियों की पूरी तरह से जांच की जाएगी और प्रत्येक भोजन सेवा के बाद रसोई एवं रेस्तरां को साफ किया जाएगा।
आईआरसीटीसी ने बड़ी आबादी के लिए इस पैकेज को अधिक आकर्षक एवं किफायती बनाने के उद्देश्य से पेटीएम और रेजरपे पेमेंट गेटवे के साथ करार किया है ताकि कुल भुगतान को छोटी राशि की ईएमआई में बदलने हेतु ईएमआई भुगतान का विकल्प उपलब्ध कराया जा सके।
अधिक जानकारी के लिए आप आईआरसीटीसी की वेबसाइट: https://www.irctctourism.com पर लॉग ऑन कर सकते हैं और वेब पोर्टल पर होने वाली बुकिंग "पहले आओ पहले पाओ" के आधार पर ऑनलाइन उपलब्ध है।